Assad usikker på om han stiller til gjenvalg
I et lengre intervju med det tyske tidsskriftet Der Spiegel gjentar Assad at det må være opp til det syriske folk å avgjøre både hans egen skjebne og veien videre for landet.- Det er fortsatt tidlig. Man må lodde stemningen og folkeviljen. Dersom jeg ikke lenger vet at jeg har folkeviljen i ryggen, kommer jeg ikke til å stille, sier den syriske presidenten.Assad avviser at han bør gå av alt nå, for å rydde vei for forhandlinger om en overgangsregjering eller en våpenhvile med opprørerne. - Det må være opp til det syriske folk å avgjøre min skjebne. Dette er ikke et spørsmål som andre parter kan avgjøre. Hvem er disse gruppene? Hvem er det de representerer? Det syriske folk? Deler av det syriske folk? Dersom så er tilfelle, så la dem stille til valg, sier han.Assad vil ikke uten videre være med på at det var han selv som utløste borgerkrigen i Syria.- Mitt svar er ærlig og rett på sak: Denne konflikten er påført oss utenfra. Disse folkene holder til i utlandet, de bor på femstjerners hotell og de sier det disse landene ber dem om å si. De representerer ikke grasrota her i Syria, sier Assad.Syrias president mener vestlige land er sene i oppfattelsen av hva som egentlig skjer i Syria. - Dere er alltid sene med å forstå hva som virkelig skjer. Da vi snakket om voldelige protester, snakket dere fortsatt om fredelige demonstrasjoner. Da vi begynte å snakke om ekstremister, begynte dere å snakke om enkelte militante. Da dere begynte å snakke om ekstremister, snakket vi alt om al-Qaida. Dere begynte å snakke om noen få terrorister da vi sa at de var i flertall. Nå har dere begynt å snakke om at de utgjør halvparten. (USAs utenriksminister) John Kerry lever selvsagt fortsatt i fortida, han snakker om 20 prosent, sier Assad. Ifølge den syriske presidenten deltar nå al-Qaida-krigere fra 80 land i opprørernes rekker. De øvrige opprørerne betegner han som desertører og banditter. Påstander om at opprørerne kontrollerer minst 40 prosent av Syria, avfeier han.Assad avviser på nytt president Barack Obamas påstand om at USA har beviser for at syriske regjeringsstyrker har benyttet kjemiske våpen i krigen. - Jeg utfordrer Obama til å legge ett eneste bevis for dette på bordet. Alt han har kommet med er løgner, sier Assad. Han deler FN-inspektørenes oppfatning om at det er benyttet saringass i krigen, men holder fast ved at det er opprørerne og ikke er hans egne soldater som står bak. - Da inspektørene kom til Syria, ba vi dem om å granske. Vi håper å få svar på hvem som er ansvarlige for denne handlingen, sier han.Assad undertegnet nylig FN-konvensjonen om kjemiske våpen og har gått med på å ødelegge sine lagre av slike våpen. Sikkerhetsrådets ferske resolusjon, som pålegger regimet og opprørerne i Syria til å samarbeide med FNs våpeninspektører, har han ingen problemer med. - Det er en god resolusjon. Det er ikke ett eneste punkt i den resolusjonen som strider mot våre interesser, sier Assad i intervjuet med Der Spiegel.
Syrias president Bashar al-Assad sier at han vil lodde stemningen i folket før han eventuelt søker gjenvalg neste år.